# Lukio-opinnoissa tarvittavan päätelaitteen hankintaohje

Lukio-opintojen suorittaminen edellyttää oman päätelaitteen hankintaa. Päätelaitteen tulee olla kannettava tietokone tai vastaavilla ominaisuuksilla varustettu tablet-laite. Laitetta tarvitaan sähköisten oppimateriaalien käyttämiseen, muistiinpanojen tekemiseen, opintoihin liittyvien töiden tekemiseen ja palauttamiseen, testeihin tai kokeeseen vastaamiseen. Opiskelussa käytettävien ohjelmistojen asentaminen koneelle opastetaan opintojen alussa TVT-opokurssilla.

**Lukiolaisen kannettavan tietokoneen muistilista**

1. Abitti-yhteensopivuus – Sähköinen yo-koe vaikuttaa laitteen tyyppiin. Sitä varten on oltava kannettava tietokone tai vastaavilla ominaisuuksilla varustettu tablet-laite, joka käynnistyy Abitti-systeemiin. [Ylioppilastutkinto Suomessa -sivustolla](https://www.ylioppilastutkinto.fi/fi/ylioppilastutkinto/digabi) on teknisiä ohjeita tämän suhteen.
2. Laitteessa on USB-portti tikkua varten.
3. Laitteessa pitää olla liitäntä langallista verkkoa varten. Joissakin laitteissa voidaan käyttää langalliseen verkkoon USB-adapteria. Tällöin laitteessa pitää olla vähintään kaksi USB-porttia.
4. Laitteessa täytyy olla mahdollisuus käyttää WLAN-verkkoa. Kuopion lukioissa on oppilailla käytössä langaton verkko.
5. Akku kestää päivän ajan todellista käyttöä.
6. Kone on jämäkkä. Se mahtuu reppuun tai laukkuun ja se kestää laukussa tai repussa kantamisen.
7. Näppäimistön on oltava riittävän kokoinen ja siinä on oltava ”tuntoa”.
8. Kosketushiiri (tai kosketusnäyttö) toimii kunnolla.
9. Kaikki lisälaitteet (mm. näppäimistö, hiiri ja kuulokkeet) on hankittava langallisena.
10. Käynnistymisaika on riittävän lyhyt. Pitkästä viiveestä on haittaa, koska läppäri suljetaan jopa kymmeniä kertoja päivässä.
11. Laitteessa on laitetakuu tai huoltosopimus. Puuttuminen voi kertoa, että varaosiakaan ei välttämättä saa.